– USA har vokst raskere enn vi drømte om | IntraFish
– USA har vokst raskere enn vi drømte om
Mowi åpnet for tre uker sitt nye anlegg i Miami som er tre ganger større enn anlegget de bygget først.
– Jeg må si at USA er veldig bra for øyeblikket. Markedet har vokst med en fart utover det vi kunne drømt om, sier salg- og markedsføringsdirektør Ola Brattvoll i Mowi til IntraFish.
– Porsjonspakninger med skinn har vært en utrolig suksess. Det var en overraskelse hvor mye økning det ga i etterspørselen, fortalte Brattvoll da vi snakket med ham under sjømatmessa i Brussel forrige uke.
Alle Mowis nordamerikanske fabrikker – som er plassert i Dallas, Miami, Los Angeles og i Surrey i Canada – produserer for det meste porsjonspakninger av laks med skinn. Den nye fabrikken i Miami, som er på 10.000 kvadratmeter, ble åpnet for tre uker siden – en fabrikk dedikert til «skinpack»-produksjon og den er tre ganger større enn selskapets første Miami-anlegg.
Nå samarbeider selskapet også med andre selskaper for å teste andre produkter, som fersk Alaska pollock. Tidligere er også tilapia, torsk, ørret, kveite og vill-laks pakket i porsjonspakninger ved anleggene, og levert ut i dagligvarebutikker.
– Flere og flere forhandlere ser fordelene med porsjonspakninger med fersk sjømat, sier Brattvoll og legger til at spesielt unge forbrukere ikke har noe forhold til å gå i en ferskfiskdisk. For å øke salget, plasserer flere og flere supermarkeder nå ferske ferdigpakkede sjømatprodukter i nærheten av andre proteiner, i stedet for sammen med røkt sjømat.